ઓસ્કરની તરફેણમાં એક ત્રીજું પાસું એ હતું, કે તેની લાયકાત પૂરવાર થઈ ચૂકી હતી! બ્યૂરો ‘વી’ દ્વારા કર્નલ એરિક લેન્જને ટેલીફોન કરવામાં આવ્યો, ત્યારે તેમણે યુદ્ધના ક્ષેત્રે શિન્ડલર કેટલો અગત્યનો માણસ હતો એ બાબત પર અત્યંત ભાર મૂક્યો હતો. સસ્મથે ટ્રોપાઉમાં ફોન કરીને જણાવેલું, કે ઓસ્કરનો પ્લાન્ટ “ગુપ્ત હથિયારો”ના ઉત્પાદનમાં સામેલ હતો! આપણે આગળ જોઈશું, કે આ વાત સાવ ખોટી રીતે પણ કહેવામાં આવી ન હતી! પરંતુ સ્પષ્ટ શબ્દોમાં કહેવામાં આવે તો એ વાત થોડી ગેરમાર્ગે દોરનારી જરૂર હતી! અને તેના મહત્ત્વને થોડું મારી-મચડીને રજુ કરવામાં આવ્યું હતું! ફ્યૂહરરે પોતે જ જર્મન લશ્કરને “ગુપ્ત હથિયારો”નો વાયદો આપ્યો હતો. આ શબ્દપ્રયોગ પોતે જ આકર્ષક હતો, અને હવે ઓસ્કરને એ શબ્દપ્રયોગનું રક્ષણ મળી ગયું હતું. “ગુપ્ત હથિયાર” જેવા શબ્દપ્રયોગની સામે ઝ્વિતાઉની સામાન્ય પ્રજા ગમે તેટલા રંગો ચડાવીને રજુઆત કરે, તો પણ તેમના વિરોધનું કંઈ જ ઉપજે તેમ ન હતું!